คปภ.สรุปไตรมาส1โต15.89%
คปภ.เผยไตรมาส 1 ปี 53 ประกันทั้งระบบเพิ่มขึ้น 15.89%
20 พ.ค. 2553

คปภ.เผยไตรมาส 1 ปี 53 ประกันทั้งระบบเพิ่มขึ้น 15.89%
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่าเนื่องจากเศรษฐกิจไทย มีการขยายตัวอย่างต่อเนื่อง ส่งผลให้ธุรกิจประกันภัยไทยในไตรมาสที่ 1 ปี 2553 ขยายตัวเพิ่มขึ้นจากช่วงเดียวกันของปีก่อน 15.89% โดยมีเบี้ยประกันภัยรวมทั้งสิ้น จำนวน 9.84 ล้านบาท เป็นการขยายตัวของธุรกิจประกันชีวิต 17.58% มีเบี้ยประกันภัยรับโดยตรงจำนวน 6.80 ล้านบาท และการขยายตัวของธุรกิจประกันวินาศภัย 12.28% มีเบี้ยประกันภัยรับโดยตรง จำนวน 3.03 หมื่นล้านบาท 
ทั้งนี้ สืบเนื่องมาจากประชาชนมีความรู้ความเข้าใจและตระหนักถึงความสำคัญของการทำประกันภัยมากขึ้น โดยเล็งเห็นว่าการทำประกันภัยเป็นส่วนหนึ่งของการแบ่งเบาภาระด้านความเสี่ยงภัยต่างๆ และสำนักงาน คปภ. มีการพัฒนาผลิตภัณฑ์ประกันภัยใหม่ๆ อย่างต่อเนื่องเพื่อให้เกิดความสอดคล้องกับความต้องการของประชาชนอยู่ตลอดเวลา 
สำหรับ จำนวนกรมธรรม์ในไตรมาสที่ 1 รวมทั้งสิ้น 25,440,637 ราย เพิ่มขึ้นจากช่วงเดียวกันของปีก่อน 8.37% โดยมีจำนวนเงินเอาประกันภัย รวมทั้งสิ้น 25,653,404 ล้านบาท แยกเป็นกรมธรรม์ของธุรกิจประกันชีวิต 15,939,040 ราย ขยายตัวเพิ่มขึ้นจากช่วงเดียวกันของปีก่อน 6.39% มีจำนวนเงินเอาประกันภัยเท่ากับ 6,076,636 ล้านบาท ขยายตัวเพิ่มขึ้นจากช่วงเดียวกันของปีก่อน 16.74% และเป็นกรมธรรม์ของธุรกิจประกันวินาศภัย 9,501,597 ราย ขยายตัวเพิ่มขึ้นจากช่วงเดียวกันของปีก่อน 11.86% มีจำนวนเงินเอาประกันภัยเท่ากับ 19,576,768 ล้านบาท เพิ่มขึ้นจากช่วงเดียวกันของปีก่อน 15.04%